Алихъан и топитIым дытрегъакIуэ
«Спартак-Налшык» (Налшык) — «Ангушт» (Нэзрэн) — 3:1 (2:1). Налшык. «Спартак» стадион. Накъыгъэм и 11-м. ЦIыху 1000 еплъащ.
Судьяхэр Соколов (Воронеж), Веселовский, Шаламберидзе (тIури Мэзкуу щыщщ).
«Спартак-Налшык»: Цыган, Мэкъуауэ, Абазэ, Суслов (Костин, 72), Джикие, Рябокобыленкэ, Султонов (Чхапелие, 45), Киреев (Рухайэ, 64), Щэуей, Чуперкэ, Болэ (Панюков, 61).
«Ангушт»: Бучнев, Путилин, КIыщ (Дзейтов, 36), Аушев, Гузь, Каркаев, ДыщэкI (Газдиев, 81), Албаков (Осмаев, 70), КIурашын (Сорочкин, 80), Ахильгов, Гугуев.
Топхэр дагъэкIащ: Болэм, 16 — пенальтикIэ (1:0). Щэуейм, 25 (2:0). Ахильговым, 38 (2:1). Щэуейм, 54 (3:1).
Дагъуэ хуащIащ Гугуевым, Бучневым, Каркаевым, Дзейтовым.
Джэгум къыхахуащ Гугуевыр.
Вэсэмахуэ Налшык щызэпэщIэуват япэ дивизионым зэрыхагъэкIар куэд щIауэ наIуэ Нэзрэн и «Ангушт»- мрэ турнир таблицэм и курыт увыпIэхэм зыщызыгъэбыда «Спартак-Налшыкымрэ». Абыхэм я Iуэхухэм зэхъуэкIыныгъэ гуэрхэр мы зэIущIэми адрей къыкIэлъыкIуэми халъхьэжыфынутэкъым. АрщхьэкIэ зэгъунэгъу республикитIым я футбол командэ нэхъыщхьэхэм я зи чэзу джэгугъуэр хьэлэмэт къыпщищIырт адыгэхэм я зэпэщIэувэныгъэм. «Ангушт»-м зыкъом щIауэ ди щIалэхэмкIэ зегъэлъэщ. Иджыпстуи абы щоджэгу КIыщ Залым, ДыщэкI Аслъэн, КIурашын Азэмэт сымэ. Ахэр псори вэсэмахуэрей зэIущIэм жыджэру хэтащ. КъэщIэрэщIэж «Спартак-Налшыкми» пкъы хуэхъуар Абазэ Руслан, Мэкъуауэ Залым, Щэуей Алихъан, Болэ Руслан, Бажэ Амир сымэщ.
Налшыкдэсхэм я ебгъэрыкIуэныгъэ лъэщхэмкIэ джэгум къыщIидзащ. ХьэщIэхэр абыхэм куэдрэ япэщIэтыфакъым. ЕпщыкIуханэ дакъикъэм Болэ Руслан «Ангушт»-м и гъуащхьэхъумэхэм яIэщIэкIауэ и закъуэу гъуэм щыбгъэдыхьэм, абы зыкъыпэщIэзыдза Бучневым ириудащ. Пенальти! Лей къызытехьар езыр метр пщыкIузым и деж Iухьащ икIи Iэзэ дыдэу бжыгъэр къызэIуихащ.
АдэкIи хэгъэрейхэм я ебгъэрыкIуэныгъэхэр нэхъ кIащхъэ къэхъуакъым. Уеблэмэ абыхэм жыджэру яхэтт ди гъуащхьэхъумэхэри. Апхуэдэхэм ящыщ зым Мэкъуауэ Залым ибгъумкIэ щыкIуэцIрыкIыу къыхита топыр Щэуей Алихъан щхьэкIэ гъуэм дигъэкIащ.
Абы иужькIэщ «Спартак-Налшыкым» и футболистхэр мащIэу щысабырар. Ар нэзрэндэсхэм къамыгъэсэбэпу къагъэнакъым. Загъэпсэхуну икIыным зымащIэ фIэкIа къэмынэжауэ, ди гъуащхьэхъумэхэмрэ гъуащхьэтетымрэ топыр яхузэрыгъэгуэшакъым. Ар Гугуевым къипхъуатэри, Ахильговым иритащ икIи бжыгъэр 2:1 хъуащ.
Джэгум и етIуанэ Iыхьэри налшыкдэсхэм я тепщэныгъэкIэ екIуэкIащ. Iэмал телъыджэхэр иIащ Болэ Руслан. ИкIи 54-нэ дакъикъэм Мэкъуауэм аргуэру кърита топыр Щэуейм дигъэкIыу бжыгъэр 3:1 хъуа иужькIэ, псори и пIэм иувэжащ. Нэрылъагъут «Спартак-Налшыкым» зэрыпэлъэщын къару «Ангушт»-м зэримыIэр. Абы и гъуащхьауэ Гугуевыр зэIущIэр иухыным дакъикъэ пщыкIутху иIэжу джэгум къыхахури, ар нэхъ наIуэж ищIащ.
Япэ дивизионым 2013 — 2014 гъэхэм щекIуэкI зэхьэзэхуэр иухыным зы джэгугъуэ къэнэжауэ, упщIэ псоми жэуап ягъуэтащ. МазитI дэкIмэ премьер-лигэм зыкъыщагъэлъэгъуэнущ Саранск и «Мордовия»-мрэ Тулэ и «Арсенал»-мрэ. А тIум я зэпэщIэтыныгъэр вэсэмахуэ Аленичевым и гъэсэнхэм я текIуэныгъэкIэ иухащ. Премьер-лигэм хыхьэн папщIэ зэпэщIэуэ зэIущIэхэм хэтынущ Мэзкуу и «Торпедо»-мрэ «Уфа»-мрэ. ЕтIуанэ дивизионым екIуэтэхащ Нэзрэн и «Ангушт»-мрэ Нижнекамск и «Нефтехимик»-мрэ.
Иджы фыщыдгъэгъуэзэнщ япэ дивизионым хэт командэхэр вэсэмахуэ зэрызэдэджэгуам къарикIуа бжыгъэхэм: «Мордовия» (Саранск) — «Арсенал» (Тулэ) — 0:1, «Сибирь» (Новосибирск) — «Ротор» (Волгоград) — 2:2, «Енисей» (Красноярск) — «Салют» (Белгород) — 3:0, «СКА-Энергия» (Хабаровск) — «Луч-Энергия» (Владивосток) — 1:1, «Газовик» (Оренбург) — «Балтика» (Калининград) — 2:0, «Уфа» (Уфа) — «Нефтехимик» (Нижнекамск) — 1:1, «Химик» (Дзержинск) — «Алания» (Владикавказ) — 3:0. 32-нэ джэгугъуэм щыщу ягъэIэпхъуа зэIущIэм Ярославль и «Шинник»-м «Химик»-р 2:0-у щыхигъэщIащ. Санкт-Петербург и «Динамо»-мрэ Мэзкуу и «Торпедо»-мрэ щызэдэджэгуар дыгъуэпшыхьщ.
Накъыгъэм и 15-м кIэух зэIущIэхэр екIуэкIынущ. А махуэм «Спартак-Налшыкым» къригъэблэгъэнущ япэ дивизионым и чемпион хъуа Саранск и «Мордовия»-р.
Жыласэ Заурбэч.
